Rune Lund (EL), 2006-05-30:
Vi havde jo en lang debat den 18. maj om fortsættelsen af den militære tilstedeværelse, besættelsen af Irak.
Det var ingen hemmelighed der, at Enhedslisten er imod den fortsatte besættelse.
Vi mener, at den militære tilstedeværelse er en del af problemet og ikke en del af løsningen.
Vi mener, at FN skulle komme meget mere på banen.
Og vi mener, at man skulle tænke i andre udenlandske tropper, som har mere legitimitet i den irakiske befolknings øjne, f.eks. tropper fra arabiske lande.
I den debat kom det også frem – det var en sag, som Enhedslisten rejste – at danske styrker i flere omgange har planlagt og ledet operationer, hvor der er blevet taget fanger, og at den danske regering i den sammenhæng ikke mener, at Danmark har et ansvar for, hvad der sker med fangerne efterfølgende.
F.eks. kan man se af en pressemeddelelse fra Hærens Operative Kommando fra den 1. april i år, at irakiske enheder tilbageholdt 12 formodede terrorister/kriminelle i Al Harta nord for Basra, og at operationen i Al Harta var planlagt og ledet af den danske bataljon.
Enhedslisten har så spurgt, om man har nogen oversigt over, hvad der er sket med de fanger, og regeringen har svaret, bl.a. på spørgsmål nr. S 4322, at man ikke fører fortegnelser over, hvor disse fanger befinder sig.
Og begrundelsen er, at hvis ikke det er de danske styrker, der laver den helt konkrete fysiske pågribelse, har Danmark ikke noget ansvar for fangernes videre færd.
Vi mener, det er fuldstændig uacceptabelt, at man ikke fører den slags fortegnelser, at der ikke, hvis danskere deltager i operationer og tager folk til fange, som bliver overgivet til andre styrker, er en sikkerhed for, at de ikke bliver udsat for mishandling, tortur, drab, forsvinden osv.
Derfor har Enhedslisten stillet et ændringsforslag til det fremsatte beslutningsforslag, og det lyder: I forbindelse med videreførelsen af dansk militært bidrag i Irak vil Danmark nægte at deltage i fælles operationer, hvis der ikke er garanti for, at fangerne ikke bliver udsat for tortur, forsvinden, død eller andre menneskerettighedskrænkelser.
Derfor skal de danske styrker føre eller modtage fortegnelser over, hvem disse fanger er – og her snakker vi om navn – og hvor de befinder sig indtil løsladelsen eller domfældelsen.
Det burde være et ændringsforslag, som ville være nemt for hele Folketinget at stemme for.
Det handler om, at vi har et fælles ansvar for – det er jo også den danske regerings officielle holdning – at koalitionsstyrker og irakiske sikkerhedsstyrker sørger for, at tilfangetagne og internerede behandles i overensstemmelse med menneskerettighederne.
Og det er, uanset hvem der tager folk til fange, og uanset hvem der efterfølgende står for fængslingen af fanger.
Hvis det her ændringsforslag vedtages, slås det fast, at hvis Danmark ikke kan få en garanti for, at fanger behandles i overensstemmelse med menneskerettighederne, vil Danmark afvise at deltage i fælles operationer.
Jeg kunne meget godt tænke mig at høre de forskellige partiers ordføreres holdning til det her ændringsforslag.
Jeg bliver også nødt til at sige, at selv hvis det her ændringsforslag bliver vedtaget, vil det ikke betyde, at Enhedslisten vil stemme for det samlede forslag.
Regeringen har på nogle af de spørgsmål, der er blevet stillet siden førstebehandlingen, svaret, at man ikke er interesseret i det her.
Det, der er blevet spurgt om fra udvalget, er, om man vil give noget teknisk bistand til at lave sådan et ændringsforslag her, og så har regeringen sagt, at det vil den ikke, for det står der ikke noget om i folkeretten.
Så vi har ikke brug for nogen søforklaringer her, vi har bare brug for en klokkeklar melding fra forsvarsministeren om, at man selvfølgelig er interesseret i at føre en fortegnelse over, hvem der bliver taget til fange under dansk ledede og dansk planlagte operationer, og at man selvfølgelig er interesseret i at være hundrede procent sikker på, at folk, der bliver taget til fange, hvor der medvirker danskere, ikke bliver udsat for tortur, mishandling og andre menneskerettighedskrænkende ting.
Så lad os få en klokkeklar melding fra forsvarsministeren.